
 **REPUBLIKA HRVATSKA
BJELOVARSKO-BILOGORSKA
 ŽUPANIJA
 OPĆINA BEREK**
 **OPĆINSKI NAČELNIK**

KLASA: 402-01/25-01/04
URBROJ: 2103-06-02-25-01

Berek, 11. ožujka 2025.

Na temelju članka 33. Zakona o udrugama („Narodne novine“, br. 74/14 i 70/17) i članka 47. Statuta Općine Berek („Službeni glasnik Općine Berek“, broj 01/21) načelnik Općine Berek dana 11. ožujka 2025. godine donosi sljedeću

**ODLUKU**

**o raspisivanju Javnog poziva za financiranje projekata i programa udruga iz sredstava proračuna Općine Berek za 2025. godinu**

**Članak 1.**

Raspisuje se Javni poziv za financiranje projekata i programa udruga iz sredstava proračuna Općine Berek (dalje: Općina) za 2025. godinu (u daljnjem tekstu: Javni poziv).

Javni poziv objavljuje se u svrhu dodjele sredstava proračuna Općine za provedbu programa i projekata kojima se ispunjavaju ciljevi i prioriteti definirani strateškim i planskim dokumentima.

**Članak 2.**

Predmet Javnog poziva je javno prikupljanje prijava za financiranje projekata i programa udruga iz sredstava proračuna Općine u 2025. godini.

**Članak 3.**

Projektom se smatra skup aktivnosti koje su usmjerene ostvarenju zacrtanih ciljeva čijim će se ostvarenjem odgovoriti na uočeni problem i ukloniti ga, vremensku su ograničeni i imaju definirane troškove i resurse.

Programi su kontinuirani procesi koji se u načelu izvode u dužem vremenskom razdoblju kroz niz različitih aktivnosti čiji su struktura i trajanje fleksibilniji.

Jednodnevne i višednevne manifestacije su aktivnosti (sportske, kulturne, zabavne, socijalne, humanitarne, gastronomske i druge) koje se provode s ciljem davanja dodatne ponude na području Općine i razvoja Općine općenito.

**Članak 4.**

Sredstva za provođenje ove Odluke osigurana su u Proračunu Općine Berek za 2025. godinu u ukupnom iznosu od 27.000,00 eura.

**Članak 5.**

Udruge sukladnom ovom Javnom pozivu mogu prijaviti projekt ili program i to za sljedeća prioritetna područja:

1) Poticanje djelatnosti kulture socijalno-kulturnog karaktera:

* ukupna planirana vrijednost po ovom području iznosi 6.000,00 EUR,
* okvirni broj projekata po ovom prioritetnom području: 1,
* najmanji iznos financijskih sredstava koji se može prijaviti i ugovoriti je 300,00

EUR.

2) Poticanje sporta i rekreacije:

* ukupna planirana vrijednost po ovom području iznosi 16.000,00 EUR,
* okvirni broj projekata po ovom prioritetnom području: 1,
* najmanji iznos financijskih sredstava koji se može prijaviti i ugovoriti je 300,00 EUR.

3) Razvoj udruga civilnog društva, unapređenje i poticanje rada udruga proisteklih iz

 Domovinskog rata i II. svjetskog rata, te zaštita potrošača:

* ukupna planirana vrijednost po ovom području iznosi 5.000,00 EUR,
* okvirni broj projekata po ovom prioritetnom području: 1,
* najmanji iznos financijskih sredstava koji se može prijaviti i ugovoriti je 300,00

EUR.

**Članak 6.**

Za provođenje postupka Javnog poziva načelnik Općine Berek će imenovati Povjerenstvo za provedbu Javnog poziva za financiranje projekata i programa udruga iz sredstava proračuna Općine za 2025. godinu.

Odluku o financiranju projekata i programa udruga iz sredstava proračuna Općine Berek donosi načelnik Općine Berek na prijedlog Povjerenstva.

**Članak 7.**

Prijavu na Javni poziv može podnijeti udruga:

* koja je upisana u Registar Udruga,
* koja je upisana u Registar neprofitnih organizacija
* koje se je svojim statutom opredijelila za obavljanje djelatnosti i aktivnosti koje su predmet ovog Javnog poziva i kojima promiče uvjerenja i ciljeve koji nisu u suprotnosti u Ustavom i zakonom,
* koja uredno ispunjava obveze plaćanja doprinosa za mirovinsko i zdravstveno osiguranje,
* koja plaća porezna te druga davanja prema državnom proračunu i proračunu Općine,
* protiv čije se odgovorne osobe i voditelja programa/projekta ne vodi kazneni postupak.

**Članak 8.**

Podnositelji prijave za svoje programe i projekte prijavljuju isključivo na propisanim obrascima koje je potrebno ispuniti na računalu, a koji su zajedno s *Uputama za prijavitelje* dostupni na internet stranicama Općine Berek ([www.berek.hr](http://www.berek.hr)) i to u zatvorenoj omotnici s naznakom: „Prijava na Javni poziv za financiranje programa/projekata udruga iz sredstava proračuna Općine Berek za 2025. godinu – NE OTVARAJ“, te nazivom i adresom prijavitelja na adresu:

OPĆINA BEREK

BEREK 77

43232 BEREK

Nepotpune prijave, te prijave koje pristignu izvan utvrđenog roka za dostavu neće se uzeti u razmatranje.

**Članak 9.**

Javni poziv i pripadajući obrasci objavit će se na službenim mrežnim stranicama Općine ([www.berek.hr](http://www.berek.hr)).

**Članak 10.**

Sva pitanja vezano za ovaj Javni poziv mogu se postaviti elektroničkim putem, slanjem upita na adresu elektroničke pošte: opcina@berek.hr

**Članak 11.**

Ova Odluka stupa na snagu danom donošenja, a objavit će se na službenim mrežnim stranicama Općine.

**NAČELNIK OPĆINE BEREK**

 **Mato Tonković, v.r.**